茅亭閑坐
作者：曾鞏
朝代：宋

paragraphs: 荆門常晝掩，不必雲山深。
豈敢尚孤絕，自能收寸心。
草萌被遠徑，鳥語變喬林。
散帙味新趣，鳴絃嘆餘音。
脫粟幸可飽，一瓢方獨斟。
顔從緬雖卓，非此誰爲尋。
盛服纏紫艾，重印鑄黄金。
信使憂惴息，詎無勤苦侵。
埃塵緇冠蓋，霜露泫衣衿。
脅肩已自昔，俯首微獨吟。
豈惟智所拙，曾是力難任。
爲樂聊在此，焉知玉山岑。